Na temelju članka 118. Zakona o odgoju i obrazovanju u osnovnoj i srednjoj školi („Narodne novine“, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20) te članaka 58. i 163. Statuta Osnovne škole Vjekoslava Kaleba, Tisno, Školski odbor na sjednici održanoj dana 10. svibnja 2021. godine donosi:

**P O S L O V N I K**

**O RADU KOLEGIJALNIH TIJELA**

1. **OPĆE ODREDBE**

**Članak 1.**

Poslovnikom o radu kolegijalnih tijela (Školskog odbora, Učiteljskog vijeća, Razrednog vijeća, Vijeća roditelja i Vijeća učenika) uređuje se:

* pripremanje sjednica
* sazivanje sjednica
* rad i red na sjednicama
* položaj članova
* zapisnik i druga pitanja značajna za održavanje sjednica
* izvješćivanje radnika i učenika o radu tijela.

**Članak 2.**

Odredbe Poslovnika o radu kolegijalnih tijela (u daljnjem tekstu: Poslovnik) primjenjuju se na članove kolegijalnih tijela (Školskog odbora, Učiteljskog vijeća, Razrednog vijeća, Vijeća roditelja i Vijeća učenika) te na druge osobe koje su nazočne na sjednicama kolegijalnih tijela.

**Članak 3.**

O pravilnoj primjeni odredaba ovoga Poslovnika brinu se predsjednik kolegijalnog tijela (u daljnjem tekstu: Tijelo) i predsjedavatelj sjednice.

1. **SJEDNICE TIJELA**
	1. **Sazivanje i pripremanje sjednica**

**Članak 4.**

1. Tijela rade na sjednicama.
2. Uz članove Tijela na sjednicama mogu biti nazočne i druge osobe koje su pozvane na sjednicu.
3. Ako pojedini član Tijela smatra da neka od pozvanih osoba ne treba biti nazočna na sjednici, može predložiti da ta osoba napusti sjednicu.
4. O prijedlogu iz stavka 2. ovoga članka odlučuje Tijelo.
5. Kada se na sjednicama Tijela raspravlja o pitanjima ili podatcima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova Tijela.

**Članak 5.**

1. Sjednice Tijela održavaju se u sjedištu Škole, osim u iznimnim slučajevima kada je iz tehničkih razloga jednostavnije sjednicu održati telefonski ili putem e-mail-a.
2. Sjednice Tijela mogu se održati i putem sredstava elektronske komunikacije, ako je osigurana autentičnost poruke i pošiljatelja.
3. Sjednice Tijela održavaju se prema potrebi odnosno prema Godišnjem planu i programu rada Škole.

**Članak 6.**

1. Sjednice Tijela priprema predsjednik Tijela. U pripremi sjednica predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.
2. Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.
3. Ako predsjednik Tijela ocijeni da pripremljeni materijal za sjednicu nije dovoljno stručno ili precizno urađen ili dokumentiran, treba ga vratiti na doradu ili ga ne uvrstiti za sjednicu, te odgoditi raspravu za jednu od sljedećih sjednica kada se materijal stručno pripremi, vodeći računa o zakonskim rokovima.

**Članak 7.**

1. Prijedlog dnevnog reda sjednice sastavlja predsjednik Tijela.
2. Kod predlaganja dnevnog reda predsjednik je dužan voditi računa:
* da se u dnevni red uvrste predmeti o kojima je Tijelo ovlašteno raspravljati i odlučivati
* da dnevni red ne bude previše opsežan
* da predmeti koji su uvršteni u dnevni red budu pripremljeni tako da se članovi mogu upoznati s predmetom i o njemu raspravljati i odlučivati na istoj sjednici.

**Članak 8.**

1. Sjednicu saziva predsjednik Tijela odnosno osoba koja je ovlaštena sukladno Statutu Škole.
2. Prijedlog za sazivanje sjednice može dati svaki član Tijela.
3. Predsjednik je obvezan sazvati sjednicu ako to traži 1/3 članova Tijela ili ravnatelj.
4. Ako predsjednik ne izvrši obvezu iz stavka 3. ovoga članka, a radi se o zakonitosti rada Škole, sjednicu Tijela ovlašten je sazvati ravnatelj.

**Članak 9.**

1. O održavanju sjednice članovi Razrednog vijeća, Učiteljskog vijeća i Vijeća učenika izvješćuju se putem školske oglasne ploče najkasnije 5 dana prije održavanja sjednice.
2. O održavanju sjednica ostalih Tijela predsjednik Tijela izvješćuje članove kako je navedeno u Statutu.
3. U hitnim situacijama te posebno opravdanim razlozima sjednica Tijela može se sazvati usmeno odnosno telefonskim putem ili elektronskim putem.

**Članak 10.**

1. Poziv na sjednicu iz članka 9. sadrži:
* mjesto i vrijeme održavanja sjednice
* prijedlog dnevnog reda
* potpis predsjednika.
1. Ukoliko se radi o elektronskoj sjednici poziv obavezno sadrži naznaku da se radi o elektronskoj sjednici, način glasovanja, poveznica na internetsko mjesto na kojem se obavlja glasovanje (ukoliko se na taj način glasuje), te rok do kada članovi mogu poslati očitovanje po pojedinoj točki dnevnog reda.
2. Na elektronskoj sjednici rok za očitovanje je u pravilu 24. sata.
	1. **Tijek sjednice**

**Članak 11.**

Sjednici predsjedava predsjednik Tijela ili član Tijela koji ovlašteno zamjenjuje predsjednika (u daljnjem tekstu: predsjedavatelj).

**Članak 12.**

1. Prije početka sjednice predsjedavatelj provjerava je li sjednici nazočna potrebna većina članova Tijela.
2. Ako je na sjednici nazočan dostatan broj članova u skladu sa stavkom 1. ovoga članka, predsjedavatelj započinje sjednicu.
3. Nakon započinjanja sjednice predsjedavatelj poziva članove da iznesu primjedbe na zapisnik. Članovi prvo odlučuju o iznesenim primjedbama, a zatim o prihvaćanju zapisnika s prethodne sjednice.
4. Stavak 3. ovoga članka ne primjenjuje se na konstituirajuću sjednicu Tijela.

**Članak 13.**

1. Dnevni red sjednice utvrđuju članovi Tijela na temelju prijedloga dnevnog reda koji je naznačen u pozivu za sjednicu, odnosno koji predloži predsjedavatelj. Svaki član Tijela može predložiti Izmjene i dopune Dnevnog reda.
2. Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.
3. Predsjedavatelj sjednice proglašava utvrđeni dnevni red.
4. Utvrđeni dnevni red ne može se tijekom sjednice mijenjati.

**Članak 14.**

1. Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.
2. Pravo odlučivanja na sjednici imaju samo članovi Tijela.
3. Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 15.**

1. Materijale na sjednici obrazlaže osoba koja je materijal pripremila, odnosno na koju se materijal odnosi.
2. Kada su članovima dostavljeni materijali za sjednicu na temelju kojih se donosi određeni opći ili pojedinačni akt, izvjestitelj je dužan samo kratko iznijeti sadržaj materijala, odnosno predloženih akata.

**Članak 16.**

1. Prijavljeni za raspravu mogu sudjelovati u raspravi prema redoslijedu kojim su se prijavili i prema dopuštenju predsjedavatelja.
2. Izvan reda prijavljivanja u raspravu se, uz dopuštenje predsjedavatelja može uključiti izvjestitelj o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

**Članak 17.**

1. Osoba koja sudjeluje u raspravi, može o istom predmetu govoriti više puta, ali samo uz dopuštenje predsjedavatelja.
2. Predsjedavatelj može odlučiti o uskraćivanju sudjelovanja u raspravi sudioniku koji je već govorio o istom predmetu.
3. Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile za raspravu.

**Članak 18.**

1. Sudionik u raspravi obvezan je pridržavati se predmeta rasprave prema utvrđenom dnevnom redu.
2. Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.
3. Ako isti ne postupi prema upozorenju, predsjedavatelj je ovlašten uskratiti mu dalje sudjelovanje u raspravi o toj točki dnevnog reda.

**Članak 19.**

1. Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.
2. Predsjedavatelj sjednice dužan je skrbiti se da sudionika u raspravi nitko ne smeta za vrijeme njegova izlaganja.

**Članak 20.**

Na prijedlog predsjedavatelja ili drugog člana Tijela može se odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

**Članak 21.**

Kada se na sjednici raspravlja o podatcima ili ispravama koje predstavljaju poslovnu ili drugu tajnu, predsjedavatelj će upozoriti članove Tijela da se ti podatci ili isprave smatraju tajnom i da su ih članovi dužni čuvati kao tajnu.

**Članak 22.**

1. Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.
2. Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.
3. Na prijedlog predsjedavatelja ili drugog člana tijela može se odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može pravovaljano odlučiti.
	1. **Održavanje reda i stegovne mjere**

**Članak 23.**

1. Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovoga poslovnika, mogu se izreći ove stegovne mjere:
* opomena
* uskraćenje sudjelovanja u raspravi
* udaljenje sa sjednice.

**Članak 24.**

1. Opomena se izriče osobi:
* koja u izlaganju odstupi od predmeta o kojem se raspravlja
* koja se uključi u raspravu bez dopuštenja predsjedavatelja
* koja svojim upadicama ili na drugi način ometa govornika
* koja omalovažava ili vrijeđa predsjedavatelja, članove ili druge osobe nazočne na sjednici tijela
* koja na drugi način krši odredbe ovoga poslovnika i remeti red na sjednici.
1. Opomenu izriče predsjedavatelj.

**Članak 25.**

1. Mjera uskraćenja sudjelovanja u raspravi izriče se osobi koja i nakon izrečene opomene govorom, izjavama ili ponašanjem nastavi s kršenjem odredaba ovoga poslovnika.
2. Mjeru uskraćenja sudjelovanja u raspravi izriče predsjedavatelj.

**Članak 26.**

1. Mjera udaljavanja sa sjednice izriče se osobi kojoj je ranije izrečena mjera uskraćenja sudjelovanja u raspravi, a koja toliko remeti red i krši odredbe ovoga Poslovnika da dovodi u pitanje daljnje održavanje sjednice.
2. Mjeru udaljavanja sa sjednice, na prijedlog predsjedavatelja, izriče Tijelo.
3. Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.
4. Udaljavanje sa sjednice odnosi se samo na sjednicu na kojoj je ova mjera izrečena.
	1. **Odlaganje i prekid sjednice**

**Članak 27.**

1. Sjednica vijeća odgodit će se kada nastupe okolnosti koje onemogućuju održavanje sjednice u zakazano vrijeme.
2. Sjednica će se odgoditi i kada se prije započinjanja sjednice utvrdi da na sjednici nije nazočan potreban broj članova Tijela za pravovaljanost donošenja odluka.
3. Sjednicu odgađa predsjedavatelj sjednice.

**Članak 28.**

1. Sjednica se prekida:
* kada se tijekom sjednice broj nazočnih članova smanji, ispod broja potrebnog za održavanje sjednice
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 23. ovoga Poslovnika
* kada o pojedinom predmetu treba pribaviti dodatne podatke ili isprave, ili obaviti konzultacije.
1. Sjednicu prekida predsjedavatelj sjednice.
2. Ako pojedini član smatra da nema razloga za prekid sjednice, on može predložiti da se sjednica nastavi.
3. Odluku o nastavku sjednice prema stavku 3. ovoga članka donosi Tijelo.

**Članak 29.**

Kada je sjednica odgođena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 9. ovoga Poslovnika.

1. **Odlučivanje na sjednici**

**Članak 30.**

1. Nakon zaključenja rasprave prema članku 22. ovoga Poslovnika Tijelo pristupa odlučivanju.
2. Za pravovaljano raspravljanje i odlučivanje potrebno je da na sjednici bude nazočna većina ukupnog broja članova Tijela, sukladno Statutu Škole.
3. Prije glasovanja predsjedavatelj oblikuje prijedlog odluke ili zaključka koji se treba donijeti u svezi s pojedinom točkom dnevnog reda.

**Članak 31.**

1. Tijelo odlučuje javnim glasovanjem, osim kada je zakonom ili prethodnom odlukom Tijela određeno da se o pojedinom predmetu glasuje tajno.
2. Članovi glasuju javno tako da se dizanjem ruke izjašnjavaju *za* ili *protiv* prijedloga odluke ili zaključka odnosno suzdržani su u vezi prijedloga.
3. Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.
4. U slučaju jednakog broja glasova postupa se sukladno odredbama Statuta Škole.

**Članak 32.**

1. Tijelo odlučuje većinom glasova nazočnih članova osim u slučajevima kada je Statutom Škole i Zakonom predviđeno drugačije.
2. Rezultate glasovanja utvrđuje predsjedavatelj sjednice.
3. Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.
4. Kada prijedlog o kojem se glasovalo nije usvojen, na zahtjev najmanje 1/3 članova Tijela, sukladno odredbama Statuta, glasovanje se o istom prijedlogu može ponoviti, ali na istoj sjednici samo jedanput.

**Članak 33.**

Kod određivanja obveza radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti Tijelo o izvršenju obveze.

**Članak 34.**

Nakon što je iscrpljen dnevni red i svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

1. **POLOŽAJ ČLANOVA**

**Članak 35.**

1. Članovi Tijela mogu:
* sudjelovati u radu sjednica Tijela
* postavljati pitanja predsjedavatelju i drugim osobama koje sudjeluju u radu na sjednici
* podnositi prijedloge i zahtijevati da o njima Tijelo raspravlja i odlučuje.
1. Članovi Tijela mogu od ravnatelja tražiti obavijesti i uvid u materijale koji su im kao članovima potrebni.

**Članak 36.**

Član Tijela dužan je čuvati poslovnu tajnu i druge povjerljive podatke koje dozna u obavljanju dužnosti člana.

**Članak 37.**

Za vrijeme obnašanja dužnosti člana Tijela, član ne smije koristiti ni isticati podatke o svom članstvu na način kojim bi ostvario neke pogodnosti.

1. **ZAPISNIK I AKTI SA SJEDNICE**

**Članak 38.**

1. O radu sjednice Tijela vodi se zapisnik.
2. Zapisnik se može voditi pisano ili snimati tonski sukladno Statutu Škole.
3. Zapisnik vodi član Tijela kojega na sjednici odredi predsjedavatelj odnosno osoba koja je ovlaštena voditi zapisnik sukladno Statutu Škole.

**Članak 39.**

1. Zapisnik ima obilježje isprave kojom se potvrđuje rad i oblik rada Tijela.
2. Zapisnik Vijeća roditelja, Učiteljskog vijeća i Vijeća učenika sadrži:
3. redni broj, mjesto i vrijeme održavanja sjednice, ime i prezime predsjedavatelja, broj članova nazočnih odnosno nenazočnih na sjednici
4. imena članova koji su opravdali svoj izostanak
5. imena ostalih osoba nazočnih na sjednici
6. potvrdu da je na sjednici nazočan potreban broj članova za pravovaljano odlučivanje
7. predloženi i usvojeni dnevni red
8. tijek rada na sjednici i predmete o kojima se raspravljalo te imena osoba koje su sudjelovale u raspravi i sažet prikaz njihova izlaganja
9. rezultate glasovanja o pojedinim prijedlozima odnosno točkama dnevnog reda
10. izdvojeno mišljenje pojedinog člana, ako on zatraži da se to unese u zapisnik
11. vrijeme zaključivanja ili prekida sjednice
12. oznaku priloga koji su sastavni dio zapisnika
13. potpis predsjedavatelja sjednice i zapisničara.
14. Sadržaj Zapisnika sjednice Školskog odbora uređen je Statutom.
15. Zapisnik se vodi na sjednici Tijela, a čistopis zapisnika se izrađuje u potrebnom broju primjeraka ili se objavljuje na oglasnoj ploči.

**Članak 40.**

1. Čistopis zapisnika potpisuju predsjedavatelj sjednice na koju se zapisnik odnosi te zapisničar.
2. Jedan primjerak čistopisa zapisnika dostavlja se predsjedniku, jedan primjerak ravnatelju, a jedan primjerak se čuva u pismohrani Škole.
3. Čistopis Zapisnika sa sjednica Školskog odbora dostavlja se i svim članovima Školskog odbora.
4. Zapisnik s prethodne sjednice dostavlja se uz poziv za sljedeću sjednicu.
5. Svi članovi kolegijalnih tijela imaju pravo uvida u sadržaj zapisnika.

**Članak 41.**

Ako se zapisnik sastoji od više listova, na svakom listu mora biti potpis predsjedavatelja sjednice i zapisničara. Svaki list (stranica) mora biti označen rednim brojem.

**Članak 42.**

1. Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano. Ispravak se može učiniti između redova ili na kraju zapisnika. Ispravak će svojim potpisom ovjeriti predsjedavatelj sjednice i zapisničar.
2. Nije dopušteno zapisnik uništiti ili ga zamijeniti novim.

**Članak 43.**

1. Odluke i zaključci unose se u zapisnik u obliku u kakvom su doneseni.
2. Opće odluke i zaključci iz stavka 1. ovoga članka izrađuju se u obliku skraćenog zapisnika.
3. Skraćeni zapisnik, odluke i zaključci, koji se odnosi na sve radnike i učenike Škole, objavljuje se na oglasnoj ploči u roku od 8 dana.
4. O objavljivanju skraćenog zapisnika brinu se predsjednik Tijela i ravnatelj.
5. Čistopis Zapisnika sa sjednice Učiteljskog vijeća objavljuje se na oglasnoj ploči Škole uz Poziv za sljedeću sjednicu.

**Članak 44.**

1. Svakom radniku ili učeniku koji je prema zakonu pokrenuo postupak zaštite stečenih prava, predsjednik Tijela dužan je na njegov zahtjev omogućiti uvid u dio zapisnika koji se odnosi na zaštitu tih prava odnosno sukladno Zakonu o pravu na pristup informacijama.
2. Izvodi, prijepisi i preslike zapisnika mogu se davati pravosudnim i upravnim tijelima samo na njihov pisani zahtjev.
3. Zapisnici Tijela se kategoriziraju i čuvaju u skladu s propisima koji se odnose na zaštitu registraturnog i arhivskog gradiva.

**Članak 45.**

Tekst pojedinačnog akta, koji je na sjednici donijelo Tijelo, potpisuje predsjedavatelj te sjednice.

1. **PRIJELAZNE I ZAVRŠNE ODREDBE**

**Članak 46.**

Odredbe ovoga Poslovnika na odgovarajući način primjenjivat će se i na radna tijela koja imenuju Tijela.

**Članak 47.**

1. Ovaj Poslovnik stupa na snagu danom objavljivanja na oglasnoj ploči Škole.
2. Stupanjem na snagu ovog Poslovnika o radu kolegijalnih tijela prestaje sa važenjem Poslovnik o radu kolegijalnih tijela (KLASA: 003-05/17-01/132; URBROJ: 2182/1-12/1-10-03-17-1, od 24. travnja 2016. godine) i Odluka o izmjenama i dopunama Poslovnika o radu kolegijalnih tijela OŠ Vjekoslava Kaleba (KLASA: 003-05/20-01/04; URBROJ: 2182/1-12/1-10-01-20-01, od 18. prosinca 2020. godine).

 **Predsjednik/ca Školskog odbora:**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Poslovnik o radu kolegijalnih tijela objavljen je na oglasnoj ploči Osnovne škole Vjekoslava Kaleba, Tisno dana **12. svibnja 2021**. godine.

KLASA: 003-05/21-01/01

URBROJ: 2182/1-12/1-10-01-21-01

Tisno, 5. svibnja 2021. godine

 **Ravnateljica Škole:**

 \_\_\_\_\_\_\_\_\_\_\_\_\_\_\_

 Sanda Crvelin, *dipl.uč.*